Ματιέ Ντεμπυσί

Βιογραφία

Ο Ματιέ Ντεμπυσί υπέγραψε το πρώτο του επαγγελματικό συμβόλαιο με την ομάδα που τον "ανέθρεψε" ποδοσφαιρικά το 2003.
Στις 25 Μαρτίου 2006, στα λαίσια της 32ης αγωνιστικής του πρωταθλήματος με αντίπαλο την Στρασμπούρ, τραυματίζεται σοβαρά σε μια σύγκρουση με τον Αμπού Μοσαλέμ Φαράγκ. Οι χιαστοί σύνδεσμοι του δεξιού γονάτου υπέστησαν ζημιά και η χειρουργική επέμβαση είναι αναγκαία. Η αποθεραπεία του, που θα διαρκέσει αρκετούς μήνες, τον οδηγεί στο να χάσει το Ευρωπαϊκό Πρωτάθλημα Ελπίδων του 2006. Επιστρέφει στους αγωνιστικούς χώρους στις 24 Οκτωβρίου 2006 σε αγώνα του Λιγκ Καπ Γαλλίας απέναντι στην Σταντ Ρενναί.
Στη διάρκεια των επόμενων σεζών, αγωνίζεται πλέον ως βασικός στους περισσότερους αγώνες παρά ορισμένους μικροτραυματισμούς. Στη διάρκεια της 25ης αγωνιστικής της σεζόν 2009-2010 σε έναν αγώνα απέναντι στην Ρεν, για μια ακόμη φορά τραυματίζεται σοβαρά. Παρόλα αυτά δεν θα αποχωρήσει από το γήπεδο, θα επιστρέψει στον αγωνιστικό χώρο και καταφέρνει μάλιστα να δώσει την ασίστ για το νικητήριο γκολ της ομάδας του. Θα επιστρέψει στους αγωνιστικούς χώρους πέντε αγωνιστικές αργότερα.
Ο Ντεμπυσί καταφέρνει να τελειώσει ικανοποιητικά την σεζόν, σημειώνοντας το πρώτο και μοναδικό του τέρμα της σεζόν στη διάρκεια της 37ης αγωνιστικής με αντίπαλο την Ολιμπίκ Μαρσέιγ, κάτι που επιτρέπει στην ΛΟΣΚ να ελπίζει πως θα καταφέρει να τερματίσει δεύτερη στο πρωτάθλημα μετά το πέρας της τελευταίας αγωνιστικής. Η ομάδα παρ'όλα αυτά αποτυγχάνει να καταλάβει την δεύτερη θέση ηττώμενη με 2-1 από την Λοριάν τερματίζοντας έτσι στην τέταρτη θέση, παίρνοντας με αυτό τον τρόπο την πρόκριση για το Γιουρόπα Λιγκ.
Ο αδερφός του, Γκρεγκουάρ Ντεμπυσί, είναι επίσης ποδοσφαιριστής και αγωνίζεται αυτό τον καιρό στην ΕΣ Βασκεάλ στην CFA 2.
Ο Ματιέ Ντεμπυσί, "ένας παίκτης που βάζει το κεφάλι του εκεί που άλλοι δεν θα έβαζαν ούτε το πόδι τους" σύμφωνα με τον παλιό του προπονητή Κλοντ Πυέλ, καλείται για πρώτη φορά στην Εθνική Γαλλίας από τον Λοράν Μπλαν για τον φιλικό αγώνα με την Νορβηγία που λαμβάνει χώρα στις 11 Αυγούστου 2010. Στη διάρκεια αυτού του αγώνα, δεν θα μπει ποτέ ως αλλαγή ενώ η Γαλλία θα ηττηθεί με 2-1 αν και ο Τύπος αναφέρει πως ο αμυντικός των Lillois είχε εξαιρετική απόδοση στη διάρκεια των προπονήσεων στην Κλαιρφονταίν.
Αδιαμφίσβήτητος βασικός στην δεξιά πτέρυγα της ομάδας στη διάρκεια της σεζόν 2010-2011, είναι ένας από τους κύριους παράγοντες που οδήγησαν την Λιλ στο νταμπλ κυπέλλου-πρωταθλήματος. Σταθερός στο κομμάτι της άμυνας, καταφέρνει ταυτόχρονα να αποδειχθεί αποτελεσματικός στον επιθετικό τομέα. Στη διάρκεια αυτής της σεζόν, μοιράζει τρεις ασίστ και σημειώνει δύο γκολ σε 35 συμμετοχές.
Στις 2 Οκτωβρίου 2011, λαμβάνει μια νέα κλήση για την Εθνική Γαλλίας, για να καλύψει το κενό του απώντα λόγω τραυματισμού Μπακαρί Σανιά ενόψει των σημαντικών αγώνων με αντιπάλους την Αλβανία και την Βοσνία-Ερζεγοβίνη στα πλαίσια των προκριματικών του Euro 2012. Στις 7 Οκτωβρίου, σημειώνει την πρώτη του συμμετοχή με την Εθνική Γαλλίας ξεκινώντας βασικός στο δεξιό άκρο της άμυνας απέναντι στην Αλβανία στο Σταντ ντε Φρανς (νίκη 3-0).
Στις 29 Φεβρουαρίου 2012, ο Ντεμπυσί αγωνίζεται βασικός στην δεξιά πλευρά της άμυνας στη διάρκεια ενός φιλικού αγώνα ανάμεσα στην Γαλλία και την Γερμανία (νίκη 1-2). Χάρη σε δυο ασίστ του και μια αξιοπρόσεκτη εμφάνιση, αναδεικνύεται MVP του αγώνα.
Στις 27 Μαΐου 2012, σημειώνει το πρώτο του γκολ με την Εθνική Γαλλίας στη διάρκεια ενός φιλικού αγώνα με αντίπαλο την Ισλανδία (νίκη 3-2).